钦定古今图书集成/理学汇编/文学典/第022卷 > 朱育
## 钦定古今图书集成/理学汇编/文学典/第022卷 > 朱育

按《吴志虞翻传》注：《会稽典录》曰：“孙亮时，有山阴朱育，
少好奇字，凡所特达，依体像类，造作异字，千名以上。
仕郡门下书佐。太守濮阳兴，正旦宴见掾吏，言次问
太守，昔闻朱颍川问士于郑召公，韩吴郡问士于刘
圣博，王景兴问士于虞仲翔，尝见郑刘二答，而未睹
仲翔对也。钦闻国贤，思睹盛美有日矣，书佐宁识之
乎？”育对曰：“往过习之。昔初平末年，王府君以渊妙之
材，超迁临郡，思贤嘉善，乐采名俊。”问功曹虞翻曰：“闻
玉出昆山，珠生南海，远方异域，各生珍宝。且曾闻士
人叹美贵邦，旧多英俊，徒以远于京畿，含香未越耳。
功曹雅好博古，宁识其人邪？”翻对曰：“夫会稽上应牵
牛之宿，下当少阳之位，东渐巨海，西通五湖，南畅无
垠，北渚浙江，南山攸居，实为州镇。昔禹会群臣，因以
命之。山有金木鸟兽之殷，水有鱼盐珠蚌之饶，海岳
精液，善生俊异。是以忠臣系踵，孝子连闾，下及贤女，
靡不育焉。”王府君笑曰：“地势然矣，士女之名，可悉闻
乎？”翻对曰：“不敢及远，略言其近者耳。往者孝子句章
董黯，尽心色养，丧致”其哀，单身林野，鸟兽归怀，怨亲
之辱，白日报仇。海内闻名，昭然光著。大中大夫山阴
陈嚣，渔则化盗，居则让邻，感侵退藩，遂成义里，摄养
车妪，行足厉俗。自扬。子云等上书荐之，粲然传世。太
尉山阴郑公，清亮质直，不畏彊御。鲁相山阴锺离意，
禀殊特之姿，孝家忠朝，宰县相国，所在遗惠。故“取养
有君子之谟，鲁国有《丹书》之信。”及陈宫费齐，皆上契
天心，功德治状，记在汉籍有道山阴赵晔，征士上虞
王充，各洪才渊懿，学究道源，著书垂藻，骆驿百篇，释
经传之宿疑，解当世之槃结。或上穷阴阳之奥秘，下
据人情之归极。交趾刺史上虞綦毋俊，拔济一郡，让
爵土之封；决曹掾、上虞孟英，三世死义；主簿句章梁
宏，功曹史馀姚驷勋，主簿句章郑云，皆敦“终始之义”，
引罪免。居门下，督盗贼馀姚伍隆。“候主簿任光，
章安小吏黄他，身当白刃，济君于难。扬州从事句章
王修，委身授命，垂声来世。河内太守上虞魏少英，遭
世屯蹇，忘家忧国，列在八俊，为世英彦。尚书乌伤杨
乔，桓帝妻以公主，辞疾不纳。近故太尉、上虞朱公，天
姿聪亮，钦明神武，策无失谟，征无遗虑，是以天下义
兵，思以为首。上虞女子曹娥，父溺江流，投水而死，立
石碑纪，炳然著显。”王府君曰：“是既然矣，颍川有巢、许
之逸轨，吴有泰伯之三让贵郡，虽士人纷纭，于此足
矣。”翻对曰：“故先言其近者耳。若乃引上世之事，及抗
节之士，亦有其人。昔越王翳让位，逃于巫山之穴，越
人薰而出之，斯非泰伯之俦邪？且夫泰伯外来之君，
非其地人也。若以外来言之，则大禹亦巡于此而葬
之矣。鄞大里黄公洁己，暴秦之世，高祖即阼，不能一
致。惠帝恭让，出则济难。征士馀姚严遵，王莽数聘，抗
节不行。光武中兴，然后俯就，矫手不拜，志陵云日，皆
著于传籍，较然彰明。岂如巢、许流俗遗谭，不见经传
者哉？”王府君笑曰：“善哉话言也，贤矣！非君不著，太守
未之前闻也。”濮阳府君曰：“御史所云，既闻其人，亚斯
已下书佐宁识之乎？”育曰：“瞻仰景行，敢不识之。近者
太守上虞陈业，洁身清行，志怀霜雪，贞亮之信，同操
柳下。遭汉中微，委官弃禄，遁迹黟、歙，以求其志。高邈
妙踪，天下所闻，故桓文遗之尺牍之书，比竟三高。其
聪明大略，忠直蹇谔，则侍御史馀姚虞翻、偏”将军乌
伤骆统；其渊懿纯德，则太子少傅山阴阚泽；“学通行
茂，作帝师儒”；其雄姿武毅，立功当世，则后将军贺齐，
勋成绩著。其探极秘术，言合神明，则太史令上虞吴
范；其文章之事，立言粲盛，则御史中丞句章任爽、鄱
阳太守章安虞翔；各驰文檄，晔若春荥。处士邓《卢叙》，
《弟犯公宪》自杀，乞代，吴宁斯“敦、山阴祁庚、上虞樊正，
咸代父死罪；其女则松、杨、柳朱、永宁、瞿素，或一醮守
节，丧身不顾，或遭寇劫贼，死不亏行，皆近世之事，尚
在耳目。”府君曰：“皆海内之英也。吾闻秦始皇二十五
年，以吴越地为会稽郡，治吴汉封诸侯王，以何年复
为郡，而分治于此？”育对曰：“刘贾为荆王，贾为英布所
杀，又以刘濞”为吴王。景帝四年，濞反诛，乃复为郡，治
于吴。元鼎五年，除东越，因以其地为治，并属于此，而
立东部都尉，后徙章安。阳朔元年，又徙治鄞，或有寇
害，复徙句章。到永建四年，刘府君上书浙江之北，以
为吴郡会稽，还治山阴。自永建四年岁在己巳，以至今年，积百二十九岁，府君称善。是岁吴之太平三年，
岁在丁丑。育后仕朝，常在台阁，为东观令，遥拜清河
太守，加位侍中，推刺占射，文艺多通。